JTS จัดงบ 269.35 ลบ. หนุน “JasTel” ซื้ออุปกรณ์ขุดบิทคอยน์เพิ่ม
บอร์ด JTS อนุมัติจัดงบ 269.35 ลบ. ให้ “JasTel” ลงทุนจัดซื้ออุปกรณ์เกี่ยวกับธุรกิจเหมืองขุดบิทคอยน์ (Bitcoin Mining) เพิ่ม พร้อมแต่งตั้งกรรมการใหม่ 2 ราย
JTS จัดงบให้ “JasTel” ลงทุนซื้ออุปกรณ์เกี่ยวกับเหมืองขุดบิทคอยน์เพิ่มอีก 269.35 ลบ. พร้อมแต่งตั้งกรรมการใหม่ 2 ราย
25 ส.ค. 2564

บริษัท จัสมิน เทเลคอม ซิสเต็มส์ จำกัด (มหาชน) หรือ JTS เปิดเผยว่า ที่ประชุมคณะกรรมการ ครั้งที่ 7/2564 อนุมัติให้บริษัท จัสเทลเน็ทเวิร์ค จำกัด (JusTel) ซึ่งเป็นบริษัทย่อยของบริษัทเข้าลงทุนธุรกิจเหมืองขุดบิตคอยน์ ซึ่งเป็นธุรกิจใหม่ที่ JasTel อยู่ในช่วงเริ่มลงทุน โดยได้จัดซื้อเครื่องขุดบิตคอยน์ไปแล้ว 200 เครื่อง มูลค่า 50.01 ล้านบาท
อีกทั้งอนุมัติการจัดซื้ออุปกรณ์ที่จำเป็นในการประกอบธุรกิจดังกล่าวเพิ่มเติม ได้แก่ 1. เครื่องขุดบิทคอยน์ จำนวน 1,200 เครื่อง 2.ระบบไฟฟ้าและอุปกรณ์อื่นๆ คิดเป็นมูลค่าการลงทุนรวมประมาณ 269.35 ล้านบาท คิดเป็นมูลค่าการลงทุนในธุรกิจเหมืองขุดบิทคอยน์ (Bitcoin Mining) จำนวนรวมทั้งสิ้น 319.36 ล้านบาท
นอกจากนี้ อนุมัติขอรับความช่วยเหลือทางการเงินจาก บริษัท จัสมิน อินเตอร์เนชั่นแนล จำกัด (มหาชน) หรือ JAS ซึ่งเป็นบุคคลที่เกี่ยวโยง เพื่อใช้เป็นเงินทุนในการจัดซื้ออุปกรณ์สำหรับเหมืองขุดบิทคอยน์ วงเงินไม่เกิน 200 ล้านบาท อัตราดอกเบี้ย 5.25% ต่อปี หรือ จำนวน 7.92 ล้านบาท
รวมทั้งเห็นชอบให้เสนอต่อที่ประชุมผู้ถือหุ้น เพื่อพิจารณาอนุมัติการเพิ่มจำนวนกรรมการและการแต่งตั้งให้ 1) นายวีรยุทธ โพธารามิก และ 2) นายกิตติพงษ์ วัฒนกุลเจริญ ซึ่งเป็นผู้มีความรู้ ความสามารถ และประสบการณ์ในธุรกิจ ของบริษัทฯเข้าดำรงตำแหน่งกรรมการใหม่ของบริษัทฯ เพิ่มเติมเพื่อให้การบริหารงานมีประสิทธิภาพสอดคล้องกับนโยบายของคณะกรรมการ
ทั้งนี้ กำหนดวันและเวลาประชุมวิสามัญผู้ถือหุ้น ครั้งที่ 3/2564 ใหม่ในวันที่ 7 ตุลาคม 2564 เวลา 14.00 น. กำหนด Record Date ใหม่เพื่อสิทธิเข้าร่วมประชุมวิสามัญผู้ถือหุ้นครั้งที่ 3/2564ในวันที่ 8 กันยายน 2564